'Sizanqoba Kudaba Lokhetho Oluphanyekwe eConstitutional Court yiMDC Alliance'
Umanyano weMDC Alliance uthi uMnangwga wancediswa yikhomishini eye Zimbabwe Electoral Commission ukuthi anqobe. Ngakho-ke bafuna ukuthi uMnu. Nelson Chamisa angene esihlalweni sikamongameli.
WASHINGTON — Ibandla leZanu PF lithi lilethemba lokuthi lizanqoba kudaba lokhetho oluphanyekwe emthethwandaba ngumanyano weMDC Alliance othi ukhetho lolu alwenziwanga ngemfanelo. Ibandla leli lithi udaba lolu kumele lulahlwe ngumthethwandaba ngoba kalufakwanga edale leli ngesikhathi esifunakalayo. Umanyano weMDC Alliance uthi uMnangwga wancediswa yikhomishini eye Zimbabwe Electoral Commission ukuthi anqobe. Ngakho-ke bafuna ukuthi uMnu. Nelson Chamisa angene esihlalweni sikamongameli. UMnu. Believe Gaule olilunga lebandla leZanu PF uthi umanyano lo uzadibana lamagqwetha abameleyo akhaliphe okumangalisayo. UMnu. Job Sibanda, igqwetha elibona ngelungelo loluntu, uthi kunengi okungethulwa lidale leConstitutional Court. Uthi abantu akumelanga bazikhohlise ngokuthi umthethwandaba ungethula abakufisayo. Umanyano weMDC Alliance uthi ngamanga ukuthi uMnangagwa wanqoba kukhetho lolu ngoba balobufakazi obuveza ukuthi wadliwa nguChamisa. Udaba lolu lukhangelelwe ukuthi luzaphathwa ngumthethwandaba okwensuku ezilitshumi lane. UMnangagwa wathola amavoti ayisilinganiso sokwedlula kancane amatshumi amahlanu ekhulwini – 50.8 percent kwathi ke uChamisa wathol amavoti ayisilinganiso sokungamatshumi amane lane ekhulwini – 44.3 percent. UMnangagwa uthi abantu sokumele bakhohlwe ngempumela yokhetho lolu babhekane lokwenzakala eZimbabwe.